Havbugta ble bygget i 1842 av styrmann og los Frederich Nicolaisen Langefeldt (1815–1903). I 1917 ble det kjøpt fra en senere eier av en gruppe av Vilhelm Krags venner, og gitt til Krag som gave i anledning dennes 25-årsjubileum som forfatter året før. Krag, som på denne tiden hadde konsulentarbeid hos Aschehoug som hovedbeskjeftigelse, vekslet i sin gjenværende levetid mellom hovedstaden og Havbugta. Kolleger som Gabriel Scott, Arnulf Øverland og Nordahl Grieg besøkte Krag i Havbugta.